ફિલ્મનું બૅકડ્રૉપ કચ્છનું નખત્રાણા ગામ છે. ગામ પર બે કોમનું વર્ચસ્વ છે, પણ સૌથી મોટી તકલીફ એ વાતની છે કે ગામ પર વર્ચસ્વ ધરાવતી આ બન્ને કોમ વચ્ચે જ પાંચસો વર્ષથી દુશ્મની છે. હવે તો એવો સમય આવી ગયો છે કે દુશ્મનીનું સાચું કારણ પણ સૌ ભૂલી ગયા છે અને દુશ્મનીનાં કારણોમાં દંતકથા ઉમેરાઈ ગઈ છે. દુશ્મની વચ્ચે સિંચાયેલા આ ગામમાં ગુનાખોરીનો માહોલ છે અને બંદૂક જેવાં ઘાતકી હથિયારો એવી રીતે મળે છે જાણે કે ગામમાં શેરડી અને તરબૂચ વેચાતાં હોય. નખત્રાણામાં જ રહેતો રામ (રણવીર સિંહ) રોમિયો મિજાજનો છે અને સ્વભાવે રંગીન છે. છોકરીઓ તેની પાછળ પ્રેમથી લટ્ટé થઈ જાય છે. રામ પણ છોકરીઓ સાથે મોજમસ્તી કરવામાં સહેજ પણ ખચકાતો નથી. નખત્રાણામાં જ રહેતી અને દુશ્મન કોમની દીકરી લીલા (દીપિકા પાદુકોણ) પણ યુવાન છે અને ગામ આખાના છોકરાઓ લીલા પાછળ પાગલ છે, પણ આ છોકરાઓને એ પણ ખબર છે કે લીલા જીવતા અને સળગતા બૉમ્બ જેવી છે. રામ અને લીલા અનાયાસ એકબીજાને મળે છે અને એકબીજાના પ્રેમમાં પડે છે. રામ-લીલાના આ પ્રેમની સાથે જ નખત્રાણાની તકદીર લોહિયાળ બની જાય છે. રામ કે લીલા કોઈના પરિવારને આ પોતાનાં સંતાનોનો પ્રેમ મંજૂર નથી તો સામા છેડે રામ અને લીલા પણ આ દુશ્મનીને કારણે પોતાની લાગણી છોડવા તૈયાર નથી. રામ અને લીલાને છૂટા પાડવાના તમામ પ્રયાસો થાય છે, પણ એ પ્રયાસ પછી પણ જ્યારે રામ-લીલા અલગ નથી થતાં ત્યારે જાની દુશ્મન એવી બન્ને કોમના વડીલો એક વિચાર પર સહમત થાય છે: બન્નેને મારી નાખવા.